## Rješenje kojim se društvu za upravljanje investicijskim fondovima Certus Invest d.o.o. iz Zagreba, odobrava osnivanje Certus Cash otvorenog investicijskog fonda s javnom ponudom

### NN 132/2010 (26.11.2010.), Rješenje kojim se društvu za upravljanje investicijskim fondovima Certus Invest d.o.o. iz Zagreba, odobrava osnivanje Certus Cash otvorenog investicijskog fonda s javnom ponudom

HRVATSKA AGENCIJA ZA NADZOR FINANCIJSKIH USLUGA

3450

Na temelju odredaba članka 15. točka 4. alineja 1. i članka 8. stavak 1. Zakona o Hrvatskoj agenciji za nadzor financijskih usluga (»Narodne novine« 140/05) te članaka 5., 50., 91., 104. i 112. Zakona o investicijskim fondovima (»Narodne novine« 150/05), Uprava Hrvatske agencije za nadzor financijskih usluga, na zahtjev društva za upravljanje investicijskim fondovima Certus Invest d.o.o. iz Zagreba, Bednjanska 10, u predmetu izdavanja odobrenja za osnivanje i prijavu upisa u registar fondova Certus Cash otvorenog investicijskog fonda s javnom ponudom, na sjednici održanoj 19. studenoga 2010. donosi

RJEŠENJE

1. Društvu za upravljanje investicijskim fondovima Certus Invest d.o.o. iz Zagreba, Bednjanska 10, odobrava se osnivanje Certus Cash otvorenog investicijskog fonda s javnom ponudom.

2. Društvu za upravljanje investicijskim fondovima Certus Invest d.o.o. iz Zagreba, Bednjanska 10, odobrava se Prospekt i Statut Certus Cash otvorenog investicijskog fonda s javnom ponudom.

3. Odobrava se izbor Societe Generale – Splitske banke d.d. iz Splita, Ruđera Boškovića 16, koja će obavljati poslove depozitne banke za Certus Cash otvoreni investicijski fond s javnom ponudom i to na temelju ugovora sklopljenog 25. listopada 2010. godine između društva Certus Invest d.o.o. iz Zagreba, Bednjanska 10, i Societe Generale – Splitske banke d.d. iz Splita, Ruđera Boškovića 16.

4. Certus Cash otvoreni investicijski fond s javnom ponudom upisuje se u registar fondova pod identifikacijskim brojem JPN158.

5. Ovo rješenje objavit će se u »Narodnim novinama«.

Obrazloženje

Društvo za upravljanje investicijskim fondovima Certus Invest d.o.o. iz Zagreba, Bednjanska 10 (dalje: Društvo), podnijelo je 26. listopada 2010. godine zahtjev za odobrenje osnivanja otvorenog investicijskog fonda s javnom ponudom Certus Cash, prijavu upisa u registar fondova za Certus Cash otvoreni investicijski fond s javnom ponudom, kao i zahtjev za odobrenje prospekta i statuta tog fonda te odobrenje izbora depozitne banke, sve sukladno odredbama članaka 5., 50., 91., 104. i 112. Zakona o investicijskim fondovima.

Društvo je, nakon zahtjeva Hrvatske agencije za nadzor financijskih usluga, 15. studenoga 2010. dostavilo cjelokupnu dokumentaciju.

Pregledom zahtjeva za odobrenje utvrđeno je da je Društvo priložilo svu potrebnu dokumentaciju sukladno odredbama članka 91. Zakona o investicijskim fondovima, a iz koje je razvidno da su Prospekt i Statut Certus Cash otvorenog investicijskog fonda s javnom ponudom u skladu s odredbama članaka 104. i 112. Zakona o investicijskim fondovima.

Također je pregledom zahtjeva za odobrenje izbora depozitne banke, na temelju ugovora sklopljenog 25. listopada 2010. godine između Društva i Societe Generale – Splitske banke d.d. iz Splita, Ruđera Boškovića 16, odobren izbor depozitne banke, a sve vezano uz obavljanje poslova predviđenih odredbama članaka 49. – 55. Zakona o investicijskim fondovima.

Slijedom navedenog, valjalo je zahtjev Društva riješiti na način opisan u točkama 1. 2. i 3. izreke ovog rješenja te upisati Certus Cash otvoreni investicijski fond s javnom ponudom u registar fondova pod identifikacijskim brojem JPN158.

Sukladno odredbi članka 8. stavka 4. Zakona o Hrvatskoj agenciji za nadzor financijskih usluga, izreka ovog rješenja objavit će se u »Narodnim novinama«.

UPUTA O PRAVNOM LIJEKU

Protiv ovog rješenja žalba nije dopuštena, ali se protiv istog može pokrenuti upravni spor podnošenjem tužbe Upravnom sudu Republike Hrvatske u roku od 30 dana od dana primitka ovog rješenja.

Klasa: UP/I-451-04/10-06/21

Urbroj: 326-113-10-5

Zagreb, 19. studenoga 2010.

Predsjednik Uprave
Ante Samodol, v. r.

Rješenje, NN 132/2010-3450